
MINISTERSTVO VNÚTRA SLOVENSKEJ REPUBLIKY
KRAJSKÉ RIADITEĽSTVO POLICAJNÉHO ZBORU V TRENČÍNE
oddelenie komunikácie a prevencie
Jilemnického 1, 911 42 Trenčín
KRPZ-TN-OKAP-5-044/2023                                                                    Trenčín 24. 11. 2023
   

POLÍCIA V TRENČÍNE NAĎALEJ APELUJE NA SENIOROV

V súvislosti so zvýšeným počtom pokusov podvodov na senioroch Vás priebežne informujeme o spôsoboch, ktoré sme zaregistrovali v našom kraji, prípadne aj na zvyšku Slovenska.
Tento týždeň sme zaznamenali prípad, ku ktorému došlo u dôchodkyne v Trenčíne. Skutok spočíval v telefonáte neznámeho muža hovoriaceho po česky, ktorý sa predstavil ako policajt zaradený na česko-slovenskej hranici. Volajúci muž žene uviedol, že jej syn mal autonehodu, pri ktorej zrazil motocyklistu, ktorý po ceste do nemocnice mal zomrieť. Podvodník ďalej uviedol, že synovi hrozí väzba a ak zaplatia kauciu, ktorú stanovil niekto z českej polície, jej syn nepôjde do vyšetrovacej väzby.
 Stanovenú kauciu v sume 28.000 € musí  uhradiť do 24 hodín. Neznámy muž ešte naliehal, aby telefón neskladala a aby nikomu nič nehovorila z dôvodu, že je viazaná mlčanlivosťou. Seniorka uviedla do telefónu, že nemá uvedenú sumu peňazí z čoho zaplatiť. Následne po rozhovore s podvodníkom zatelefonovala svojmu synovi a zistila, že sa jedná o podvod.
Polícii bol tiež ohlásený pokus podvodu, kde sa páchateľ snažil 87-ročnú seniorku oklamať v telefóne tým, že sa vydával za jej syna, ktorému sa stalo niečo zlé. V telefóne vzlykal a plakal a žene tvrdil, že potrebuje 35.000 €. Žiadal ju, aby o tom nikomu nehovorila. Taktiež jej povedal, že po peniaze pošle taxík. Seniorka zachovala chladnú hlavu, nepodľahla panike a po ukončení telefonátu s podvodníkom zavolala svojmu synovi, ktorý jej potvrdil, že je v poriadku.

Zneužívaním nevedomosti a dôveryhodnosti dôchodcov dochádza k neoprávnenému obohacovaniu podvodníkov, ktorí sú schopní vylákať peniaze prostredníctvom rôznych spôsobov oklamania a tým prichádzajú niekedy o svoje celoživotné úspory. 

Požívajú osvedčené legendy:
· „Dopravná nehoda – advokát poškodeného (zraneného)“
· „Falošný policajt, poštár, kuriér – vrátenie preplatku alebo nedoplatok“
· „Výhra, dedičstvo či zranený vojak v zahraničnej misii“.


Dodržiavajte niekoľko dôležitých rád, ako sa nestať obeťami podvodníkov a zlodejov:
· Nekomunikujte s osobami, ktoré sa v telefóne vydávajú za vášho príbuzného, lekára!
· Nevyhadzujte peniaze a cenné predmety cudzej osobe, aj keď tvrdí, že ju za vami posiela váš príbuzný!
· Nevyberajte pre cudzie osoby peniaze z bankomatu alebo zo svojich účtov!
· Nezabúdajte, že preplatky a nedoplatky sa nevyplácajú v hotovosti prostredníctvom zamestnancov spoločností, či iných osôb!

